b"\n_START_ARTICLE_\nMichelangelo\n_START_SECTION_\nTidlig liv\n_START_PARAGRAPH_\nMichelangelo ble f\xc3\xb8dt i Caprese n\xc3\xa6r Arezzo, Toscana. Faren Lodovico di Leonardo di Buonarroti di Simoni var magistrat i Caprese og fogd (podest\xc3\xa0) i Chiusi. Moren var Francesca di Neri del Miniato di Siena. Buonarrotiene tilh\xc3\xb8rte lavadelen og nedstammet fra grevinne Matilde av Toscana._NEWLINE_Han bodde f\xc3\xb8rst hos familien i Firenze, men under morens langvarige sykdom og etter hennes d\xc3\xb8d da han var seks \xc3\xa5r gammel, flyttet han til en stenhugger og hans kone og familie i Settignano. Der eide hans far et marmorpukkverk og en liten g\xc3\xa5rd. Michelangelo sa en gang f\xc3\xb8lgende til biografen Giorgio Vasari: \xc2\xabDet lille gode jeg har innvendig kommer fra den friske luften i Arezzo og meislene og hammerne\xc2\xbb._NEWLINE_Mot farens \xc3\xb8nske og etter en periode med grammatikkstudier med humanisten Francesco da Urbino fortsatte Michelangelo maleriundervisning med Domenico Ghirlandaio og skulpturundervisning med Bertoldo di Giovanni som l\xc3\xa6rere. Michelangelos far overtalte Ghirlandaio til \xc3\xa5 gi den den unge h\xc3\xa5ndverkeren l\xc3\xb8nn for sin innsats, noe som var uh\xc3\xb8rt p\xc3\xa5 den tiden; de fleste l\xc3\xa6rlinger betalte sine mestere for utdannelsen. Domenico var imponert og anbefalte ham for herskeren av byen, Lorenzo de' Medici, noe som f\xc3\xb8rte til at Michelangelo forlot hans atelier i 1489. Fra 1490 til 1492 gikk Michelangelo p\xc3\xa5 Lorenzos skole og ble p\xc3\xa5virket av mange prominente personer som forandret og utvidet hans begreper. Her ble hans intellekt formet i omgang med de nyplatonske filosofer, billedskapere, billedhuggere, poeter og l\xc3\xa6rde menn som Lorenzo hadde samlet rundt seg. Det var i denne perioden at Michelangelo m\xc3\xb8tte litter\xc3\xa6re personligheter som Pico della Mirandola, Angelo Poliziano og Marsilio Ficino._NEWLINE_I denne perioden fullf\xc3\xb8rte Michelangelo \xc2\xabMadonna og trappen\xc2\xbb (1490\xe2\x80\x931492) og \xc2\xabKentaurenes slag\xc2\xbb (1491\xe2\x80\x931492). Den siste er basert p\xc3\xa5 et motiv foresl\xc3\xa5tt av Poliziano og bestilt av Lorenzo de Medici. Lorenzo de' Medici hadde blitt som en far  for Michelangelo, men etter hans d\xc3\xb8d 8. april 1492 sluttet kunstneren \xc3\xa5 arbeide for Medici-hoffet. I de f\xc3\xb8lgende m\xc3\xa5nedene lagde han \xc2\xabKrusifiks i tre\xc2\xbb (1493), som en takksigelsesgave til klosterforstanderen i Santa Maria del Santo Spirito, som hadde latt ham studere anatomi ved hjelp av likene i kirkens sykehus. Mellom 1493 og 1494 kj\xc3\xb8pte han marmoren til en statue av Herkules, som ble sendt til Frankrike og forsvant en gang p\xc3\xa5 1700-tallet. Igjen tiltr\xc3\xa5dte Michelangelo hoffet 20. januar 1494, og etter et kraftig sn\xc3\xb8fall bestilte Piero de' Medici en sn\xc3\xb8statue av ham. _NEWLINE_Medici-familien ble utvist fra Firenze etter Savonarolas fremgang. Michelangelo forlot ogs\xc3\xa5 byen f\xc3\xb8r slutten av den politiske blomstringen. Han flyttet til Venezia, s\xc3\xa5 til Bologna. Der ble han i en alder av tyve \xc3\xa5r tatt imot av et medlem av Aldobrandini-slekten, som gav ham i oppdrag \xc3\xa5 lage to helgenskulpturer og en engel for den hellige Dominikus grav i kirken San Petronio. Men det gikk ikke som han hadde \xc3\xb8nsket med karrieren, og etter et \xc3\xa5r dro han tilbake til Firenze, der man \xc3\xb8nsket ham blant h\xc3\xa5ndverkerne som skulle utsmykke byr\xc3\xa5dets nye m\xc3\xb8tesal._NEWLINE_Han ble i Firenze en stund og gjemte seg i et lite rom under San Lorenzo som fremdeles bes\xc3\xb8kes. P\xc3\xa5 veggen finnes stadig noen kullskisser som Michelangelo tegnet fra hukommelsen._NEWLINE_Her fikk han i oppdrag \xc3\xa5 fullf\xc3\xb8re utskj\xc3\xa6ringen av de siste sm\xc3\xa5 skikkelsene p\xc3\xa5 Arca di San Domenico, graven og helgenskrinet i San Domenico. Han vendte tilbake til Firenze mot slutten av 1494, men dro snart igjen, skremt av oppr\xc3\xb8ret og av trusselen fra den franske invasjonen._NEWLINE_Nok en gang var han i Firenze mellom slutten av 1495 og juni 1496. Mens Leonardo da Vinci betraktet den herskende dominikanermunken Savonarola som fanatisk og forlot byen, ble Michelangelo betatt av munkens taler, av den strenge moralen og av h\xc3\xa5pet om fornyelse av Den romersk-katolske kirke. Byens karakter var en helt annen enn tidligere. Savonarola f\xc3\xb8yde seg til den unge Michelangelos formative inntrykk p\xc3\xa5 en like dyptgripende m\xc3\xa5te som platonistene og Dante hadde gjort tidligere._NEWLINE_Han fikk nok \xc3\xa5 gj\xc3\xb8re. For en annen Lorenzo, s\xc3\xb8nnen til Pierfrancesco de' Medici, utformet han en statue av den unge hellige Johannes. Dette \xc3\xa5ret ble han ogs\xc3\xa5 forledet til falskneri, fra sin side bare som en sp\xc3\xb8k, ved at han patinerte sin \xc2\xabCupido\xc2\xbb slik at den s\xc3\xa5 antikk ut. En bedrager fikk arbeidet, og det havnet til slutt hos en samler i Roma, prelaten Raffaele Riario av San Giorgio. Prelaten fant ut at det var en forfalskning, men ble s\xc3\xa5 imponert av skulpturens kvalitet at han inviterte billedhuggeren til Roma, hvor Michelangelo ankom 26. juni 1496. Den 4. juli] begynte han \xc3\xa5 hugge en statue av den romerske vinguden, \xc2\xabBacchus\xc2\xbb, bestilt av kardinal Raffaele Riario; arbeidet ble avvist av kardinalen, og ble deretter f\xc3\xb8yet inn i samlingen som bankieren Jacopo Galli hadde i sin hage._NEWLINE_I november 1497 bestilte den franske ambassad\xc3\xb8ren for den hellige stol et av Michelangelos mest kjente verker, \xc2\xabPiet\xc3\xa0\xc2\xbb. Den samtidige oppfatningen av dette arbeidet \xe2\x80\x93 \xc2\xaben \xc3\xa5penbaring av all potensial og kraft skulpturen kan tilkjennegi\xc2\xbb \xe2\x80\x93 ble sammenfattet av Vasari: \xc2\xabDet er utvilsomt et mirakel at en forml\xc3\xb8s blokk av sten kan bli redusert til perfeksjon hva naturen i utgangspunktet knapt er i stand til \xc3\xa5 skape.\xc2\xbb  Kontrakten ble fastsatt i august det kommende \xc3\xa5ret. Selv om han likte best \xc3\xa5 arbeide som billedhugger, tegnet Michelangelo daglig under sitt f\xc3\xb8rste opphold i Roma. Der bodde han n\xc3\xa6r kirken Santa Maria di Loreto. If\xc3\xb8lge legenden forelsket han seg her (trolig en platonsk forelskelse) i poeten Vittoria Colonna, markisen av Pescara. Huset hans ble revet i 1874, og de gjenv\xc3\xa6rende arkitektoniske elementene som ble reddet av nye innehavere, ble \xc3\xb8delagt i 1930. I dag kan en moderne rekonstruksjon av Michelangelos hus ses p\xc3\xa5 Gianicoloh\xc3\xb8yden.\n_START_SECTION_\nMichelangelos \xc2\xabDavid\xc2\xbb\n_START_PARAGRAPH_\nMichelangelo vendte tilbake til Firenze i 1499\xe2\x80\x931501. Omstendighetene forandret seg i byen etter Savonarolas fall og fremgangen til gonfaloniere Pier Soderini. Han ble spurt av konsulene i ullauget om \xc3\xa5 fullf\xc3\xb8re et uferdig prosjekt som ble p\xc3\xa5begynt f\xc3\xb8rti \xc3\xa5r tidlige av Agostino di Duccio: en kolossal statue som portretterte David som et symbol p\xc3\xa5 florentinsk frihet. Statuen skulle bli plassert p\xc3\xa5 Piazza della Signoria, foran Palazzo Vecchio. Michelangelo svarte med \xc3\xa5 fullf\xc3\xb8re sitt mest kjente verk, \xc2\xabDavid\xc2\xbb, i 1504. Dette mesterverket etablerte definitivt hans ry som billedhugger med utpreget teknisk ferdighet og sans for symbolsk fremstillingsevne._NEWLINE_I denne perioden malte Michelangelo ogs\xc3\xa5 \xc2\xabDen hellige familie med [den unge] Johannes\xc2\xbb, ogs\xc3\xa5 kjent som \xc2\xabTondo doni\xc2\xbb eller \xc2\xabDen hellige familien i La Tribuna\xc2\xbb.  Det var bestilt for bryllupet til Angelo Doni og Maddalena Strozzi, og i det syttende \xc3\xa5rhundre hang det i rommet kjent som tribunen i Uffizi. Han skal ogs\xc3\xa5 ha malt Madonna med barnet med Johannes D\xc3\xb8peren, kjent som \xc2\xabManchester Madonna\xc2\xbb, som n\xc3\xa5 henger i National Gallery i London.\n_START_SECTION_\nUnder pave Julius II i Roma: taket i det sixtinske kapell\n_START_PARAGRAPH_\nI 1505 ble Michelangelo kalt tilbake til Roma av den nylig valgte pave Julius II. Michelangelo ble befalt \xc3\xa5 utf\xc3\xb8re gravmonumentet som skulle forherlige paven etter hans d\xc3\xb8d. Han p\xc3\xa5tok seg oppgaven p\xc3\xa5 pavens regning. Michelangelo var n\xc3\xb8dt til \xc3\xa5 avbryte arbeidet p\xc3\xa5 gravmonumentet for \xc3\xa5 fullf\xc3\xb8re flere andre oppgaver. P\xc3\xa5 grunn av disse avbrytelsene arbeidet Michelangelo p\xc3\xa5 gravmonumentet i f\xc3\xb8rti \xc3\xa5r. Gravmonumentet, der det sentrale er statuen av Moses (1515), ble aldri ferdig. Det befinner seg i kirken S. Pietro in Vincoli i Roma._NEWLINE_Hovedgrunnen til avbrytelsen av gravmonumentet var oppdraget med \xc3\xa5 male taket i det sixtinske kapell.  Dette arbeidet tok fire \xc3\xa5r (1508\xe2\x80\x931512). If\xc3\xb8lge Michelangelos egen utlegning overtalte Bramante og Rafael paven til \xc3\xa5 la Michelangelo arbeide med et medium han ikke var fortrolig med, freskomaleriet, for at han skulle bli avledet fra billedhuggerkunsten, hvor han s\xc3\xa6rlig hadde markert seg. Hensikten skal ha v\xc3\xa6rt \xc3\xa5 utsette ham for sammenligning med rivalen og freskomesteren Rafael, en mannjevning som han ikke ville komme heldig fra. If\xc3\xb8lge moderne historikere  finnes det ikke belegg for denne historien i samtidige kilde, og den kan ha v\xc3\xa6rt et produkt av kunstnerens frykt for \xc3\xa5 tape anseelse. _NEWLINE_Michelangelo ble opprinnelig gitt i oppdrag \xc3\xa5 male de tolv apostler, men krevde \xc3\xa5 f\xc3\xa5 male et annet og mer komplisert motiv som viste skapelsen, syndefallet og l\xc3\xb8ftet om frelse gjennom profetene og Kristi slektstre. Arbeidet er en del av en st\xc3\xb8rre dekorasjon i kapellet som representerer mye av doktrinen til den katolske kirken. _NEWLINE_Komposisjonen inneholdt til slutt over tre hundre skikkelser og har i midten ni episoder fra f\xc3\xb8rste mosebok, inndelt i tre grupper: skapelsen av jorden, skapelsen av mennesket og syndefallet, og endelig, menneskenes k\xc3\xa5r, representert av Noah og hans familie. P\xc3\xa5 pendentivene som st\xc3\xb8tter taket er det malt tolv menn og kvinner som forkynner Jesu komme. Det er syv profeter fra Israel og fem sibyller, profetinner fra den klassiske verden. _NEWLINE_Blant de mest kjente maleriene i taket er Adams skapelse, Adam og Eva i Edens have, Syndefloden, profeten Jesaja og den kumeiske sibylle. Omkring vinduene er Kristi stamfedre malt.\n_START_SECTION_\nUnder Medici-paven i Firenze\n_START_PARAGRAPH_\nI 1513 d\xc3\xb8de pave Julius II, og hans etterf\xc3\xb8lger, pave Leo X av slekten Medici, gav Michelangelo i oppgave \xc3\xa5 rekonstruere fasaden p\xc3\xa5 kirken Basilica di San Lorenzo i Firenze og pryde den med skulpturer. Michelangelo gikk motvillig med p\xc3\xa5 dette. Han brukte tre \xc3\xa5r p\xc3\xa5 tegninger og modeller til fasaden, men fors\xc3\xb8ket p\xc3\xa5 \xc3\xa5 \xc3\xa5pne et nytt marmorbrudd ved Pietrasanta spesielt for dette prosjektet skulle bli noe av det mest frustrerende i hans karriere. Arbeidet ble br\xc3\xa5tt avbrutt av oppdragsgiveren, som fikk finansielle problemer f\xc3\xb8r arbeidet kom ordentlig i gang. Prosjektet ble oppgitt i 1520, og kirken mangler fortsatt fasaden._NEWLINE_Leo X, som ikke var det minste bekymret for hvordan det gikk med basilikaen, kom senere tilbake til Michelangelo med et annet stort oppdrag. Denne gangen bestilte han et gravkapell for slekten Medici i San Lorenzo-kirken. Dette prosjektet, som opptok Michelangelo p\xc3\xa5 1520- og 1530-tallet, kom n\xc3\xa6rmere fullf\xc3\xb8relse. Selv om gravkapellet stadig er uferdig, er dette det beste eksempel vi har av kunstnerens forening av sine skulpturelle og arkitektoniske visjoner \xe2\x80\x93 Michelangelo skapte b\xc3\xa5de skulpturene og interi\xc3\xb8ret. Ironisk nok tilh\xc3\xb8rer de betydeligste gravene to av de minst betydelige medlemmer av slekten, en s\xc3\xb8nn og en s\xc3\xb8nnes\xc3\xb8nn av  Lorenzo. Il Magnifico selv er begravet i en ufullf\xc3\xb8rt og forholdsvis lite imponerende grav p\xc3\xa5 en av sideveggene i kapellet og har ikke f\xc3\xa5tt det frittst\xc3\xa5ende monumentet som opprinnelig var tilsiktet. _NEWLINE_Oppmuntret av plyndringen av Roma i 1527 gjorde florentinerne oppr\xc3\xb8r, drev mediciene i landflyktighet og gjeninnf\xc3\xb8rte republikken. Byen ble beleiret av Medici-styrker i \xc3\xa5rene som fulgte, og Michelangelo kom for \xc3\xa5 bist\xc3\xa5 Firenze ved \xc3\xa5 arbeide med \xc3\xa5 forsterke byens befestninger fra 1528 til 1529. Byen falt i 1530, og mediciene kom igjen til makten. Som motstander av det undertrykkende hertuglige Medici-styret forlot Michelangelo Firenze for godt midt p\xc3\xa5 1530-tallet. Assistentene ble igjen for \xc3\xa5 fullf\xc3\xb8re Medici-kapellet. Flere \xc3\xa5r senere ble Michelangelos lik f\xc3\xb8rt tilbake fra Roma for \xc3\xa5 bli jordfestet i Basilica di Santa Croce, og slik fikk mesterens oppfylt \xc3\xb8nsket om \xc3\xa5 bli begravet i sitt elskede Toscana.\n_START_SECTION_\nSiste arbeider i Roma\n_START_PARAGRAPH_\nFresken \xc2\xabDommedag\xc2\xbb p\xc3\xa5 alterveggen i det sixtinske kapell ble bestilt av pave Clemens VII, som d\xc3\xb8de kort tid etter \xc3\xa5 ha gitt Michelangelo oppdraget. Paul III medvirket til at Michelangelo fikk fullf\xc3\xb8re prosjektet. Han arbeidet med det fra 1534 til oktober 1541. Verket strekker seg over hele veggen bak alteret i det sixtinske kapell. Dommedag er en avbildning av Jesu andre komme og apokalypsen, hvor menneskenes sjeler oppst\xc3\xa5r og blir tilvist sine forskjellige skjebner av Kristus, omgitt av helgenene._NEWLINE_Da fresken var ferdig, ble avbildningene av nakenhet i det pavelige kapellet sett p\xc3\xa5 som obsk\xc3\xb8ne og helligbr\xc3\xb8de. Kardinal Carafa og monsignor Sernini (Mantovas ambassad\xc3\xb8r) ivret for \xc3\xa5 fjerne eller sensurere fresken, men paven sto imot. Etter Michelangelos d\xc3\xb8d ble det bestemt \xc3\xa5 gj\xc3\xb8re kj\xc3\xb8nnsorganene uklare (\xc2\xabPictura in Cappella Ap.ca coopriantur\xc2\xbb). Daniele da Volterra, en av Michelangelos elever, fikk derfor i oppdrag \xc3\xa5 dekke genitaliene med lendekleder. Han lot resten av kroppene forbli uendret (se detaljer)._NEWLINE_Da fresken ble renset i 1993, valgte konservatorene ikke \xc3\xa5 fjerne alle lendekleder som ble p\xc3\xa5lagt av Daniele da Volterra, men etterlot noen av dem som historiske dokumenter og for \xc3\xa5 unng\xc3\xa5 at noe av Michelangelos opprinnelige verk ogs\xc3\xa5 skulle bli \xc3\xb8delagt. En n\xc3\xb8yaktig og usensurert kopi av originalen laget av manieristen Marcello Venusti kan ses i Capodimonte-Mus\xc3\xa9et i Napoli._NEWLINE_Sensuren fulgte alltid Michelangelo, og han ble en gang beskrevet som \xc2\xabinventor delle porcherie\xc2\xbb (\xc2\xaboppfinner av obsk\xc3\xb8niteter\xc2\xbb). Den beryktede \xc2\xabfikenbladkampanjen\xc2\xbb i motreformasjonen, som tok sikte p\xc3\xa5 \xc3\xa5 tildekke alle avbildninger av menneskelige kj\xc3\xb8nnsorganer i malerier og skulpturer, begynte med Michelangelos verker. Eksempelvis ble marmorstatuen \xc2\xabCristo della Minerva\xc2\xbb (i kirken Santa Maria sopra Minerva i Roma) dekket med et fat, slik den fortsatt er, og statuen av det nakne Jesusbarnet i \xc2\xabMadonna av Brugge\xc2\xbb (Onze-Lieve-Vrouwekerk i Brugge i Belgia) forble tildekket i flere ti\xc3\xa5r._NEWLINE_I 1546 ble Michelangelo utnevnt til arkitekt for Peterskirken i Vatikanet og utformet kuppelen. Etterhvert som arbeidet med kirken skred frem, bekymret man seg for om Michelangelo ville d\xc3\xb8 f\xc3\xb8r kuppelen ble ferdig. Da byggingen av den lavere delen av kuppelen (st\xc3\xb8tteringen) var p\xc3\xa5begynt, var fullf\xc3\xb8relsen etter hans planer likevel ikke til \xc3\xa5 unng\xc3\xa5."